OpenLLM-France/wikimedia huggingface dataset:
# Nicolas Champion

Nicolas Champion (Lieja, cap al 1475/1480 - Lier, 20 de setembre del 1533) fou un compositor i cantant de l'escola francoflamenca (Renaixement).
Champion treballà a les capelles reials dels Habsburg Felip el Bell i l'emperador Carles. Mentre s'estigué a la capella reial de Felip el Bell, es relacionà amb els també compositors Pierre de La Rue, Marbrianus d'Orto i Alexander Agricola. En morir Felip el Bell, Champion fou un dels pocs cantants que seguiren la reina vídua Joana la Boja en el seu llarg periple fúnebre per Castella. Posteriorment, mentre era a la capella reial de Carles V, mantingué també alguna relació amb Frederic III de Saxònia, per a qui compongué una missa. En total, només es conserven sis obres que se li puguin atribuir amb seguretat: dues misses, tres motets (tot en llatí) i una cançó popular (aquesta en neerlandès). La seva nissaga també es dedicà a la música.

## Referències

* ↑ Meconi, Honey, Pierre de la Rue and Musical Life at the Habsburg-Burgundian Court, Oxford, Oxford University Press, 2003, ISBN 0-19-816554-4, pàg. 73
* ↑ Meconi, Honey, Pierre de la Rue and Musical Life at the Habsburg-Burgundian Court, Oxford, Oxford University Press, 2003, ISBN 0-19-816554-4, pàg. 29-37, pàg. 73
* ↑ Josephson, Nors S. L. Macy. Nicolas Champion. Grove Music Online [Consulta: 28 octubre 2010].
# Nicolas Chauvin

Nicolas Chauvin (nascut possiblement a Rochefort, França, el 1790) fou un soldat pseudo-mite i patriota que serví a la Primera Armada de la República Francesa i posteriorment a La Grande Armée de Napoleó Bonaparte. El seu nom és l'origen del terme xovinisme.
Chauvin s'allistà als 18 anys, i serví de forma correcta i honorable. És conegut per haver estat ferit 17 vegades en servei a la seva nació, resultant en diverses desfiguracions i mutilacions. Per la seva fidelitat i dedicació, Napoleó mateix li va atorgar el Sable de l'Honor i una pensió de 200 francs. Es diu que la seva heroïcitat era proporcional al seu exhibicionisme i falta de modèstia.
Actualment el xovinisme s'associa al sentiment ultranacionalista de certs grups, que els porta fins a odiar unes determinades minories o a la xenofòbia. Els marxistes van aplicar aquest terme de manera històrica com una espècie d'imperialisme, en especial amb els seus esforços bèl·lics.

## Bibliografia

Gérard de PUYMÈGE, Chauvin, le soldat-laboureur. Contribution à l'étude des nationalismes, Paris, Gallimard, 1993.
# Nearpod

Nearpod és una plataforma educativa que consisteix en una aplicació que permet a mestres crear i compartir lliçons interactives amb els seus estudiants. El programari proporciona eines per estudiants i mestres. Els mestres poden descarregar lliçons multimèdia de la botiga de contingut o crear el seu propi. El contingut de la lliçó pot incloure portaobjectes, enllaços de vídeos, àudio, imatges, text, PDFs i comptes de Twitter.

## Història

Nearpod es va llançar l'estiu de 2012 a Florida Del sud. Seguint amb la feina de producció d'aplicacions educatives i e-llibres, els co-fundadors argentins, Guido Kovalskys, Felipe Sommer, i Emiliano Abramzon van desenvolupar el Nearpod com a plataforma d'aprenentatge mòbil per l'àmbit educatiu. Nearpod ha arribat a més de dos milions d'estudiants per mes. Des del seu llançament al 2012, el programari ha guanyat premis nombrosos.

## Característiques

Nearpod ofereix tres funcions principals:
* Nearpod ofereix una biblioteca de lliçons interactives. Els autors són educadors i diversos editors.
* Els mestres poden crear lliçons a la plataforma de Nearpod o poden pujar-ne d'altres ja creades (PowerPoint, PDFs...)
* Els mestres poden compartir lliçons amb els dispositius dels estudiants i guiar la interacció i ritme de la lliçó.

## Referències

* ↑ «Panarea Digital Debuts Nearpod For Schools». Publishersweekly.com. [Consulta: 17 juny 2016].
* ↑ «Nearpod Nabs $5.6M Series A to Redefine Digital Lessons (EdSurge News)», 09-04-2015. [Consulta: 17 juny 2016].
* ↑ Empson, Rip. «Nearpod Gets $1.5M From NewSchools, Salesforce Exec To Bring Its Mobile "PowerPoint On Steroids" To Classrooms». [Consulta: 17 juny 2016].
* ↑ «NSBA Technology Innovation Showcase brings new solutions to school boards Arxivat 2016-05-05 a Wayback Machine.». Schoolboardnews.nsba.org. [Consulta: 17 juny 2016].
* ↑ «Common Sense Education's K-12 Digital Literacy and CitizenshipCurriculum Launches on Nearpod». Benzinga.com. [Consulta: 17 juny 2016].
* ↑ «Turning Student Cell Phones into Instructional Tools with Nearpod», Mar 17, 2015. [Consulta: 17 juny 2016].
* ↑ «Nearpod and the Impact on Progress Monitoring». [Consulta: 17 juny 2016].
# Ardabu

Ardabu (antic persa artabe, arameu ardab) era una unitat de mesura de capacitat i líquids de Babilònia i Assíria i altres llocs de l'Orient mitjà, equivalent a 52 litres.
# Northwood (Nou Hampshire)

Northwood és una població dels Estats Units a l'estat de Nou Hampshire. Segons el cens del 2007 tenia 4.079 habitants.

## Demografia

Segons el cens del 2000, Northwood tenia 3.640 habitants, 1.347 habitatges, i 1.000 famílies. La densitat de població era de 50,2 habitants per km².
Dels 1.347 habitatges en un 36,7% hi vivien nens de menys de 18 anys, en un 62% hi vivien parelles casades, en un 7,7% dones solteres, i en un 25,7% no eren unitats familiars. En el 18% dels habitatges hi vivien persones soles el 5,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,7 i el nombre mitjà de persones que vivien en cada família era de 3,07.
Per edats la població es repartia de la següent manera: un 27,1% tenia menys de 18 anys, un 6,6% entre 18 i 24, un 32,1% entre 25 i 44, un 25,2% de 45 a 60 i un 9% 65 anys o més.
L'edat mediana era de 37 anys. Per cada 100 dones de 18 o més anys hi havia 99,3 homes.
La renda mediana per habitatge era de 50.675$ i la renda mediana per família de 53.953$. Els homes tenien una renda mediana de 36.161$ mentre que les dones 27.721$. La renda per capita de la població era de 21.491$. Entorn de l'1,5% de les famílies i el 4,2% de la població estaven per davall del llindar de pobresa.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Northwood». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- Northwood». American Fact Finder. Oficina del Cens dels Estats Units, 12-01-2010.
# Non sequitur (recurs literari)

Un non sequitur (en llatí, "no segueix", amb el sentit de "no es desprèn lògicament de l'anterior") és un recurs literari utilitzat freqüentment per a propòsits humorístics. Consisteix en dir quelcom que no encaixa lògicament amb el que s'ha dit abans i que per això resulta absurd, divertit o sorprenent.
Etimològicament, l'expressió prové dels mots llatins non, 'no', i el verb deponent sequor, sequi, secutus sum, que significa 'seguir'. Els verbs deponents tenen formes passives però significats actius.
Cal destacar la diferència entre el recurs literari i la fal·làcia lògica també anomenada non sequitur.

## Referències

* ↑ Merriam Webster's Online Dictionary. http://mw1.m-w.com/dictionary/non%20sequitur Arxivat 2012-02-18 a Wayback Machine.
* ↑ The Oxford Pocket Dictionary of Current English. Oxford University Press, 2009.
* ↑ The Latin Library "Deponent Verbs"

## Vegeu també

* Anacolut
* Antihumor
* Dadaisme

## Enllaços externs

* Getting It: Human Event-Related Brain Response to Jokes in Good and Poor Comprehenders (anglès)
# Nona Sobo

Mariona Soley i Bosch, més coneguda pel nom de Nona Sobo, nascuda l'any 2000 a Tailàndia, és una actriu i model catalana.
Va créixer a la localitat de Caldes de Montbui, a la comarca del Vallès Oriental, prop de Barcelona. Va començar com a model a Catalunya.
És especialment coneguda pel seu paper a la sèrie de televisió Entrevías, emesa per la cadena Netflix a partir del 2022, thriller d'èxit internacional. La sèrie està ambientada al barri d'Entrevías, a Madrid. Actua el paper d'Irene, néta de Tirso (interpretat pel actor espanyol José Coronado) i xicota de Nelson (interpretat pel jove actor colombià Felipe Londoño).

## Referències

* ↑ Álvarez, Inés. «Nona Sobo, la ‘neta’ oriental de José Coronado», 09-04-2022. [Consulta: 31 octubre 2023].
* ↑ «Nona Sobo habla del éxito de su serie 'Entrevías', de Coronado y de su novio» (en espanyol europeu). Diez Minutos, 13-04-2022. [Consulta: 18 setembre 2022].
* ↑ «‘Entrevías’ : Nona Sobo, la fille du quartier qui est devenue actrice après une visite au supermarché» (en anglès americà). Divertissement News Day FR, 31-05-2022.
* ↑ «Qui est Nona Sobo: l’actrice qui brille dans Entrevías et rejoint un autre succès de Netflix» (en francès). Reviews News - Actualité High-tech, hardware, consoles, jeux vidéo et divertissement, 31-05-2022.
* ↑ «Netflix : le polar Entrevias a-t-il tout d’un chef d’œuvre? - Mediacritik» (en francès). https://www.mediacritik.com/, 23-05-2022.
* ↑ «Netflix : le polar Entrevias a-t-il tout d’un chef d’œuvre? - Mediacritik» (en francès). https://www.mediacritik.com, 23-05-2022.
* ↑ «José coronado : "Entrevias est une série accrocheuse par son réalisme." - La Montée Ibérique» (en francès), 18-05-2022.
* ↑ ««Entrevías»: c’est quoi cette série espagnole vue comme la «révélation de l’année», qui cartonne en ce moment sur Netflix? (vidéo)» (en francès). sudinfo.be avec Ciné-Télé-Revue, 29-05-2022. [Consulta: 18 setembre 2022].
# Aristonic de Metimna

Aristonic (en grec antic: Ἀριστόνικος; en llatí: Aristonicus) fou un tirà de Metimna (Lesbos). El dia que la ciutat fou ocupada per Alexandre el Gran, de nit, el tirà va entrar a la ciutat amb vaixells pensant que encara estava sota control persa, i fou fet presoner. Els macedonis el van lliurar al poble, que el va matar.

## Referències

* Smith, William (editor). A Dictionary of Greek and Roman Biography and Mythology (en anglès), 1870.
# Aristonic

Aristonic és el nom dels següents personatges:
* Aristonic de Pèrgam, rei de Pèrgam sota el nom d'Èumenes III de Pèrgam
* Aristonic d'Alexandria, gramàtic grec
* Aristonic de Tarant, mitògraf grec
* Aristonic de Metimna, tirà de Metimna
* Aristonic, eunuc de Ptolemeu V Epífanes
# Esquizeàcies

Les esquizeàcies (Schizaeaceae) és una família de falgueres de l'ordre de les Schizaeales, de mida petita, que conte 190 espècies de distribució principalment tropical.
Els gèneres que històricament s'han atribuït a aquesta família són Anemia, Lygodium i Mohria. Tanmateix les diferències en morfologia i a nivell de nombre de cromosomes suggereixen que potser s'haurien de classificar en famílies diferents.
Com en el gènere Osmunda, els esporangis s'originen en pinnae especialitzats.

## Referències

* ↑ Christenhusz, M. J. M. & Byng, J. W. (2016), "The number of known plants species in the world and its annual increase", Phytotaxa (Magnolia Press) 261 (3): 201–217, doi:10.11646/phytotaxa.261.3.1, <http://biotaxa.org/Phytotaxa/article/download/phytotaxa.261.3.1/20598>
# Borja López i Castilla

Borja López i Castilla (Barcelona, 31 de maig de 1979) és un entrenador i jugador d'hoquei sobre patins català, que des de 2016 juga al Club Esportiu Lleida Llista Blava. Abans d'arribar al Voltregà, va jugar dos anys a la lliga francesa amb La Vendéenne. Però abans d'arribar a França, jugà molts anys al Club Patí Vic. També va jugar 4 anys al CP Vilafranca i 2 anys al CE Noia. La temporada 2014-2015, darrera a La Vendéenne, exercí d'entrenador-jugador juntament amb Edu Fernández.

## Palmarès
### CP Vic

* 2 Copes del Rei / Copes espanyoles 2009 i 2010)
* 2 Supercopa espanyola (2009 i 2010)

### Selecció espanyola

* 3 Eurojúniors: 1997, 1998, 1999
* 1 Campionat d'Europa Juvenil: 1996

## Referències

* ↑ «Borja López, nou fitxatge per la temporada 2016/17». Lleida-Llista.com, 09-11-2015. Arxivat de l'original el 2016-10-19. [Consulta: 12 juny 2017].
* ↑ «L'entrevista en Borja López». HCSantJust.net, 14-02-2016. Arxivat de l'original el 2020-04-05. [Consulta: 12 juny 2017].
* ↑ «Rink-hockey. Eric Marquis doit renoncer!» (en francès). LeJournayduPaysYonnais.fr, 18-08-2014. Arxivat de l'original el 2015-07-07. [Consulta: 12 juny 2017].
# Ca la Manelica

Ca la Manelica és una obra modernista de Santa Maria de Palautordera (Vallès Oriental) protegida com a Bé Cultural d'Interès Local.

## Descripció

Es tracta d'un edifici aïllat envoltat de jardí amb planta baixa, pis i golfes. Les cobertes són de doble vessant de carener perpendicular a la façana principal acabades amb ràfec. Les parets estan arrebossades i pintades d'un color grogós. La façana principal té la porta coberta per una petita teulada a dues vessants sostinguda amb bigues de fusta i decorada amb rajoles vidrades verdes. Les obertures són de llinda plana decorades amb mosaic fet de trencadís i l'ampit inclinat recobert de rajoles verdes vidrades. El trencadís es troba disposat en els buits del pis dins d'arcs esglaonats fets d'estuc i a la línia d'imposta. A les golfes només corona la llinda d'imposta. La façana oest té les obertures molt senzilles sense decoració. Tots els elements formals i decoratius són representatius de l'arquitectura modernista, sobretot les finestres d'arc esglaonat.

## Història

Aquest edifici que es troba a l'entrada del poble constitueix un exemple de les edificacions de tipus modernistes que es feien quant a habitatges de temporada. És un xic senzilla però reflecteix aquest llenguatge que fou important en el seu temps.

## Referències

* 1 2 «Ca la Manelica». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 24 octubre 2017].
# Clixé

«Clixé o cliché» té aquests significats:
* clixé (paremiologia), frase o expressió estereotipada, repetida sovint
* clixé o negatiu, en fotografia
* clixé, motlle en forma de trepa emprat en la impressió serigràfica, vegeu serigrafia
* clixé, planxa de metall o de qualsevol altre material susceptible d'ésser gravat o emmotllat en què es reprodueix en relleu una composició, una imatge, etc., destinada a la impressió tipogràfica, vegeu impressió
# Cigudosa

Cigudosa és un municipi de la província de Sòria, a la comunitat autònoma de Castella i Lleó.

## Referències

* ↑ «Provincia de Soria (España): Municipios & Localidades» (en castellà), 22-01-2021. [Consulta: 5 març 2021].
# Ciguñuela

Ciguñuela és un municipi de la província de Valladolid a la comunitat autònoma espanyola de Castella i Lleó.

## Demografia

Evolució demogràfica :
| 1991 | 1996 | 2001 | 2004 |
| 368 | 368 | 388 | 381 |

## Personatges il·lustres

* Dióscoro Galindo González (Ciguñuela 13 de desembre de 1877- Alfacar, Granada 20 d'agost de 1936), mestre format en la Institución Libre de Enseñanza, que exercí a Pulianas (Granada) i Santiponce (Sevilla). Fou afusellat en començar la guerra civil amb el poeta Federico García Lorca i els banderillers Joaquín Arcollas i Francisco Galadi.
# Simbomba

La simbomba (el nom més estès en català) o ximbomba (a Mallorca i Menorca) o pandorga (sud i centre del País Valencià) és un instrument membranòfon fregat o de fricció, de so indeterminat, força greu. Consisteix en un cilindre o recipient (gerra, caduf, pot, gerro, cossiol, gerricó, etc.) habitualment rodó de coll i foradat en la seva base i d'un material indeterminat (ceràmica, fusta, plàstic, etc.). La seva part superior es cobreix amb una membrana tensada, normalment de cuir, amb un forat al centre pel qual es fa passar una canya. Aquesta canya, a vegades, és substituïda per una corda. En fregar la canya amb la mà humida, la vibració que es produeix a la canya es transmet al cuir, que també vibra, i el recipient actua de caixa de ressonància.
És un instrument molt antic i especialment típic en les festes nadalenques; atès que només fa un so indeterminat, la seva missió és fer un acompanyament rítmic al cant col·lectiu de les nadales.

## Referències

* ↑ Simboma al blog del TERMCAT.
* ↑ «Diccionari català-valencià-balear». Arxivat de l'original el 2004-08-26. [Consulta: 12 març 2015].
Viccionari
# Simbòlic

«Simbòlic» té aquests significats:
* Capital simbòlic, en sociologia i antropologia, conjunt de recursos disponibles a un individu basant-se en l'honor, el prestigi o el reconeixement, i serveix d'indicador del valor que posseeix en el context d'una cultura
* Pensament simbòlic, funció del pensament que dona significat a les percepcions, relacionada amb la imaginació, la metàfora i els símbols i permet una comprensió global, gràfica, sense recórrer a la verbalització ni tan sols mental
* Simbòlic, relatiu al símbol, representació d'una idea, de manera que aquesta pugui ser percebuda per algun dels sentits, contraposat al signe en tant que el signe no té relació analògica amb el que representa
* Simbòlic, relatiu al simbolisme, moviment artístic de les darreries del segle xix, d'origen francès i belga, en la poesia i altres arts
# Serra del Pico Fred

La Serra del Pico Fred és una serra del terme municipal de Conca de Dalt, al Pallars Jussà, antigament del d'Hortoneda de la Conca, situada a la part central de l'antic terme, en terres dels pobles de Pessonada i Herba-savina. És a la mateixa Serra de Pessonada, en el seu vessant nord, al sud-est de Pessonada i al nord-oest d'Herba-savina. És també l'extrem meridional de la Serra del Banyader. En el seu vessant nord hi ha l'Obaga del Pico Fred.

## Enllaços externs

* Institut Cartogràfic de Catalunya
# Skopun

Skopun [ˈskoːpʊn] és un poble i municipi situat al nord de la l'illa de Sandoy, a les illes Fèroe. El poble de Skopun és l'únic que hi ha en tot el municipi i és el segon en número d'habitants de tota l'illa amb 440 residents (2020), després de Sandur.

## Història

Skopun va ser fundada l'1 d'abril de 1833, però el lloc ja havia estat poblat a l'edat mitjana. En els seus orígens, els pobladors de Skopun no tenien terres i havien de subsistir exclusivament de la pesca. Això explica la concentració de cases al voltant del port.
L'església de Skopun es va erigir en 1873 a partir de la fusta de l'antiga església de Vestmanna. El 1918 es va construir a Sandoy la primera carretera de les Illes Fèroe, que unia Skopun amb Sandur, el principal poble de l'illa. El port de Skopun va ser construït el 1926 i posteriorment ha estat ampliat i remodelat a causa de les condicions de l'entorn natural. El 1982 es va construir una porta per protegir el moll del mar obert.
A més de la pesca, una part de la població treballa en una fàbrica de filets de peix que hi ha a la localitat.

## Transport

Existeix un transbordador cap a Skopun des del port de Gamlarætt. Inicialment aquesta comunicació es feia des de Tórshavn, però amb la construcció el 1991 del port Gamlarætt el transbordador va escurçar notablement el seu recorregut. A l'octubre de 2004, es va fer un estudi de viabilitat per a construir un túnel submarí que connectés les illes de Sandoy amb la de Streymoy. Les obres de construcció van començar el 2018 i es preveu que finalitzin el 2023. Quan estigui acabat aquest túnel, anomenat en feroès Sandoyartunnilin, tindrà una llargada de 10600 metres i tindra la boca a l'illa de Sandoy al sud de Skopun.

## Referències

* ↑ «Statistical Database» (en anglès). Arxivat de l'original el 2020-07-06. [Consulta: 24 agost 2019]. «Base de dades estadística de les Illes Fèroe»
* ↑ Wyle, 1987, p. 120.
* 1 2 «Skopun» (en anglès). Faroe Islands. [Consulta: 24 agost 2019].
* ↑ Proctor, 2008, p. 136.
* ↑ «Umhvørvisstovan hevur góðkent Sandoyartunnilin» (en feroès). KVF, 17-05-2019. [Consulta: 24 agost 2019].
* ↑ «The Sandoy tunnel» (en anglès). [Consulta: 24 agost 2019].

## Vegeu també

* Llista de municipis de les Illes Fèroe
* Llista de túnels de les Illes Fèroe
* Skopunarfjørður

## Bibliografia

* Proctor, James. Faroe Islands (en anglès). Bradt Travel Guides, 2008. ISBN 1-84162-224-9..
* Wylie, Jonathan. The Faroe Islands: Interpretations of History (en anglès). The University Press of Kentucky, 1987. ISBN 0-8131-1578-7..

## Enllaços externs

* Dades generals de Skopun (temps, distàncies, mapes etc) (anglès)
# Skordalià

Skordalià (σκορδαλιά [skorða'ʎa], en grec, també s'anomena αλιάδα [a'ʎaða]) és un puré espès o salsa de la cuina grega fets per la combinació d'all aixafat amb una base que pot ser un puré de patata, d'anous, d'ametlles, o de pa dur remullat, i després sucat en oli d'oliva per fer-ne una emulsió suau. També s'hi afegeix sovint vinagre. Les variants poden incloure ous com emulgents i ometre o reduir la major part d'ingredients, cosa que pot donar resultats semblants a l'allioli.
A les Illes Jòniques s'hi sol afegir miques de bacallà, en comptes de llimona i vinagre, i es menja com a plat principal (ve a ser una mena de brandada de bacallà amb all).
La skordalià se sol servir amb peix fregit arrebossat (en especial el bacallà o μπακαλιάρος [baka'ʎaros]), verdures a la brasa (en especial albergínia i carabassó), guisats de peix, verdures bullides (en especial remolatxa). A vegades es fa servir com a salsa o com aperitiu per sucar (com el tzatziki, la melitzanosalata o l'hummus).
# Equacions de Bloch

En física i química, concretament en ressonància magnètica nuclear (RMN), imatges per ressonància magnètica (MRI) i ressonància de spin electrònic (ESR), les equacions de Bloch són un conjunt d'equacions macroscòpiques que s'utilitzen per calcular la magnetització nuclear M = (M$_x$, M$_y$, M$_z$) en funció del temps quan hi ha temps de relaxació T$_1$ i T₂. Aquestes són equacions fenomenològiques que van ser introduïdes per Felix Bloch l'any 1946. De vegades s'anomenen equacions de moviment de magnetització nuclear. Són anàlegs a les equacions de Maxwell-Bloch.
Sigui M(t) = (M$_x$(t), M$_y$(t), M$_z$(t)) la magnetització nuclear. Aleshores les equacions de Bloch diuen:
    ${\frac {dM_{x}(t)}{dt}}=\gamma (\mathbf {M} (t)\times \mathbf {B} (t))_{x}-{\frac {M_{x}(t)}{T_{2}}}$
    ${\frac {dM_{y}(t)}{dt}}=\gamma (\mathbf {M} (t)\times \mathbf {B} (t))_{y}-{\frac {M_{y}(t)}{T_{2}}}$
    ${\frac {dM_{z}(t)}{dt}}=\gamma (\mathbf {M} (t)\times \mathbf {B} (t))_{z}-{\frac {M_{z}(t)-M_{0}}{T_{1}}}$
    on γ és la relació giromagnètica i B(t) = (B$_x$(t), B$_y$(t), B$_0$+ΔB$_z$(t)) és el camp magnètic experimentat pels nuclis. La component z del camp magnètic B es compon de vegades de dos termes:
   * un, B$_0$, és constant en el temps,
   * l'altre, ΔB$_z$(t), pot dependre del temps. Està present en imatges de ressonància magnètica i ajuda amb la descodificació espacial del senyal de RMN.
M(t)×B(t) és el producte creuat d'aquests dos vectors. M$_0$ és la magnetització nuclear en estat estacionari (és a dir, per exemple, quan t → ∞); està en la direcció z.

## Referències

* ↑ «Bloch Equation — Principles of MRI» (en anglès). https://larsonlab.github.io.+[Consulta: 28 abril 2023].
* ↑ F. Bloch, "Nuclear Induction", Physical Review 70, 4604–73 (1946)
* ↑ «Bloch Equations» (en anglès). https://chem.libretexts.org,+02-10-2013.+[Consulta: 28 abril 2023].
* ↑ «2.3: Bloch Equations» (en anglès). https://eng.libretexts.org,+25-12-2020.+[Consulta: 28 abril 2023].
# Estatut de Règim Interior de Catalunya

L'Estatut de Règim Interior de Catalunya, conegut de manera informal com a Estatut Interior de Catalunya, fou la primera de les lleis aprovada amb el rang de llei fonamental de Catalunya pel Parlament de Catalunya, discutida a partir del 5 de gener de 1933 i votada el 25 de maig del mateix any.
El text ja estava previst en l'articulat del projecte d'Estatut de Núria, però l'article en qüestió fou eliminat durant el seu debat a les Corts de la República.
Es tracta, essencialment, d'una llei que regulava el funcionament institucional de la Generalitat de Catalunya, però que serví per desenvolupar l'autonomia catalana més enllà de les limitacions imposades per la retallada de l'Estatut de 1932, de manera que se la considerà, en si mateixa, una constitució catalana pròpia. La part dogmàtica d'aquest Estatut Interior és molt semblant a la de la Constitució espanyola de 1931. Hi apareix esmentada, per primer cop de manera oficial, la Bandera de Catalunya, i s'estableixen els modes d'elecció de les institucions de la Generalitat, el règim social, municipal, d'hisenda i d'altres aspectes importants.

## Enllaços externs

* http://www.parlament.cat/porteso/rec_doc/1933_05_25.pdf